**DERECSKEI ROMA NEMZETISÉGI ÖNKORMÁNYZAT**

**KÉPVISELŐ-TESTÜLETE**

**JEGYZŐKÖNYVI KIVONAT**

**Készült:** Derecskei Roma Nemzetiségi Önkormányzat Képviselő-testületének 2019. november 5-i ***nyílt*** ülésén felvett jegyzőkönyv alapján.

**22/2019. (XI. 05.) RNÖ számú határozat**

**1./ A Szervezeti és Működési Szabályzat módosítása**

Előadó: Milák Lajos

Milák Lajos s.k. Varsányiné dr. Antal Erzsébet s.k.

elnök jegyző

**A kivonat hiteléül:**

Derecske 2020. március 27.

Varsányiné dr. Antal Erzsébet

jegyző

**DERECSKEI ROMA NEMZETISÉGI ÖNKORMÁNYZAT**

**KÉPVISELŐ-TESTÜLETE**

**JEGYZŐKÖNYVI KIVONAT**

**Készült:** Derecskei Roma Nemzetiségi Önkormányzat Képviselő-testületének 2019. november 5-i ***nyílt*** ülésén felvett jegyzőkönyv alapján.

**23/2019. (XI. 05.) RNÖ számú határozat**

A Derecskei Roma Nemzetiségi Önkormányzat Képviselő-testülete – a nemzetiségek jogairól szóló 2011. évi CLXXIX. törvény 113. § a.) pontjában foglaltakra tekintettel – úgy határozott, hogy elfogadja – a határozat mellékletét képező – Szervezeti és Működési Szabályzatot.

Milák Lajos s.k. Varsányiné dr. Antal Erzsébet s.k.

elnök jegyző

**A kivonat hiteléül:**

Derecske 2020. március 27.

Varsányiné dr. Antal Erzsébet

jegyző

**Derecskei Roma Nemzetiségi Önkormányzat Képviselő-testületének**

**Szervezeti és Működési Szabályzata**

A Derecskei Roma Nemzetiségi Önkormányzat Képviselő-testülete a nemzetiségek jogairól szóló 2011. évi CLXXIX. törvény (a továbbiakban: Njtv,) 113. § a) pontjában kapott felhatalmazás alapján az alábbi Szervezeti és Működési Szabályzatot (a továbbiakban: Szabályzat) alkotja meg.

**I. fejezet**

**Általános rendelkezések**

**1./** A Derecskei Roma Nemzetiségi Önkormányzat (a továbbiakban: Önkormányzat) az Njtv-ben meghatározott nemzetiségi közszolgáltatási feladatokat ellátó, testületi formában működő, jogi személyiséggel rendelkező, demokratikus választások útján létrehozott szervezet, amely a roma nemzetiségi közösséget megillető jogosultságok érvényesítésére, érdekeik védelmére és képviseletére, a feladat és hatáskörébe tartozó nemzetiségi közügyek települési szinten történő önálló intézésére jött létre.

**2./** Nemzetiségi közügy:

*a)* az e törvényben biztosított egyéni és közösségi jogok érvényesülése, a nemzetiséghez tartozók érdekeinek kifejezésre juttatása – különösen az anyanyelv ápolása, őrzése és gyarapítása, továbbá a nemzetiségek kulturális autonómiájának a nemzetiségi önkormányzatok által történő megvalósítása és megőrzése – érdekében a nemzetiséghez tartozók meghatározott közszolgáltatásokkal való ellátásával, ezen ügyek önálló vitelével és az ehhez szükséges szervezeti, személyi és anyagi feltételek megteremtésével összefüggő ügy,

*b)* a közhatalmat gyakorló állami és helyi önkormányzati szervekben, továbbá a nemzetiségi önkormányzati szervekben való nemzetiségi képviselethez és mindezek szervezeti, személyi és anyagi feltételeinek biztosításához kapcsolódó ügy.

**3./** Neve: Derecskei Roma Nemzetiségi Önkormányzat – rövidítve: RNÖ

**4./** Székhelye: 4130 Derecske, Köztársaság út 87.

**5./** Tagjainak száma: 3 fő. A képviselő-testület tagjait a szabályzat 1. sz. melléklete tartalmazza.

**6./** Működési területe: Derecske város közigazgatási területe

**7./** Pecsétje: 3 cm átmérőjű körpecsét, melynek a közepén Magyarország címere található. Körben a következő szöveg látható: Derecskei Roma Nemzetiségi Önkormányzat Képviselő-testülete.

**8./** Az önkormányzat pecsétjét használni kell:

- a képviselő-testület üléseiről készült jegyzőkönyvek hitelesítésére,

- a képviselő-testület által adományozott okleveleken,

- az Önkormányzat hivatalos levelezési ügyeiben.

**9./** Derecske Város Önkormányzata által a Derecskei Roma Nemzetiségi Önkormányzat részére biztosított működési feltételeket a 4. sz. melléklet szerinti együttműködési megállapodás állapítja meg.

**II. fejezet**

**Az önkormányzat jogállása, feladat és hatásköre**

**1./** A nemzetiségi önkormányzati jogok a nemzetiséghez tartozó választópolgárok közösségét illetik meg, akik ezeket a jogaikat törvényben meghatározott módon, választott képviselőik útján gyakorolják.

**2./** A nemzetiségi önkormányzat jogi személy. A nemzetiségi önkormányzati feladat- és hatáskörök a nemzetiségi önkormányzat testületét illetik meg, a nemzetiségi önkormányzatot az elnök képviseli. A nemzetiségi önkormányzat a nemzetiségi közügyek intézése során feladat- és hatáskörében eljárva határozatot hoz, önállóan igazgat, tulajdona tekintetében tulajdonosként jár el, önállóan megalkotja költségvetését és ezen alapuló költségvetési gazdálkodást folytat.

**3./** A nemzetiségi önkormányzat a helyi nemzetiségi közügyek ellátása során a törvény által kötelezően előírt feladatokat látja el.

A helyi nemzetiségi önkormányzat kötelező közfeladata:

- a nemzetiségi feladatokat ellátó intézménye fenntartásával kapcsolatos feladatellátás,

*-* a saját kezdeményezésére más önkormányzat által átruházott feladat- és hatáskör ellátása, ideértve az átvett intézmény fenntartásával kapcsolatos feladatellátást,

*-* a más szervtől átvett intézmény fenntartásával kapcsolatos feladatok ellátása,

*-* a képviselt közösség érdekképviseletével, esélyegyenlőségének megteremtésével kapcsolatos feladatok ellátása, különösen tekintettel a helyi önkormányzatnak a nemzetiségek jogainak érvényesítésével kapcsolatos feladataira,

*-* a nemzetiségi önkormányzat illetékességi területén működő állami, helyi önkormányzati vagy más szerv által fenntartott intézmények működésével, feladatellátásával összefüggő, a nemzetiségi közösség kulturális autonómiája megerősítését szolgáló döntési, együttdöntési jogok gyakorlása,

- a képviselt közösség kulturális autonómiájának megerősítése érdekében a közösség önszerveződésének szervezési és működtetési feladatok ellátásával történő támogatása, kapcsolattartás a képviselt közösség helyi nemzetiségi civil szervezeteivel, szerveződéseivel, a helyi nemzetiségi önkormányzat területén működő vallási közösségekkel,

*-* a nemzetiségi önkormányzat illetékességi területén lévő, a nemzetiségi közösséghez kötődő kulturális javak megőrzése érdekében szükséges intézkedések kezdeményezése,

*-* közreműködés a fejlesztési tervek előkészítésében,

*-* a nemzetiségi nyelven folyó nevelésre és oktatásra irányuló igények felmérése.

A helyi nemzetiségi önkormányzat – a rendelkezésére álló források keretei között – önként vállalt közfeladata különösen

*a)* nemzetiségi intézmény alapítása,

*b)* kitüntetés alapítása, odaítélése feltételeinek és szabályainak meghatározása,

*c)* nemzetiségi pályázat kiírása, ösztöndíj alapítása.

A helyi nemzetiségi önkormányzat önként vállalt feladatot láthat el különösen a nemzetiségi oktatási és kulturális önigazgatással összefüggő ügyekben, a helyi írott és elektronikus sajtó, a hagyományápolás és közművelődés, a társadalmi felzárkózás, a szociális, ifjúsági, kulturális igazgatás és a közfoglalkoztatás területén, valamint településüzemeltetési és településrendezési feladatok körében.

**4./** A helyi nemzetiségi önkormányzat – jogszabályi keretek között – át nem ruházható hatáskörében, minősített többséggel határozza meg törvényes működésének feltételeit, így

*a)* szervezete és működése részletes szabályait az alakuló ülést követő három hónapon belül, továbbá módosítja azt a szükségessé válást követő harminc napon belül,

*b)* a nemzetiségi önkormányzat elnevezését, jelképeit, az általa képviselt nemzetiség ünnepeit,

*c)* vagyonleltárát, törzsvagyona körét és a tulajdonát képező vagyon használatának szabályait,

*d)* a használatába adott, egyéb módon rendelkezésére bocsátott állami vagy helyi önkormányzati vagyon használatára, működtetésére vonatkozó szabályokat, továbbá e körben megköti a szükséges megállapodásokat,

*e)* gazdálkodó és más szervezet alapítását vagy az ezekben való részvételt,

*f)* önkormányzati társulás létrehozását vagy társuláshoz való csatlakozást,

*g)* feladat-és hatáskör átvételét más önkormányzattól,

*h)* amit törvény vagy a szervezeti és működési szabályzat ilyenként határoz meg.

**5./** A helyi nemzetiségi önkormányzat át nem ruházható hatáskörében dönt:

*a)* elnöke, elnökhelyettese megválasztásáról,

*b)* bizottság létrehozásáról,

*c)* bírósági ülnökök megválasztásáról,

*d)* költségvetéséről és zárszámadásáról, ellátja továbbá az ezzel kapcsolatos, az államháztartás működési rendjére vonatkozó jogszabályok szerinti adatszolgáltatási teendőket,

*e)* hatáskörébe tartozó kinevezésről, vezető megbízásról,

*f)* pályázat, állami támogatás iránti kérelem, igénylés benyújtásáról, támogatásról történő lemondásról,

*g)* olyan ügyben, amely törvény vagy a szervezeti és működési szabályzat szerint át nem ruházható hatáskörébe tartozik.

**6./** A nemzetiségi önkormányzat testülete a feladat- és hatáskörét szerveire (elnök, bizottság), valamint – törvényben meghatározottak szerint – társulására átruházhatja. A feladat- és hatáskör átruházásáról a képviselő-testület határozatot hoz.

A nemzetiségi önkormányzat testülete az átruházott hatáskör tekintetében utasítást adhat a hatáskör gyakorlásához, és e hatáskört visszavonhatja. Az átruházott hatáskör tovább nem ruházható át.

**III. fejezet**

**A nemzetiségi önkormányzat testülete, működése**

**1./** A nemzetiségi önkormányzati feladat- és hatáskörök a nemzetiségi önkormányzat testületét illetik meg.

**2./** A nemzetiségi önkormányzat testülete alakuló, rendes és rendkívüli ülést tart.

**Alakuló ülés**

**1./** A nemzetiségi önkormányzat képviselő-testületének alakuló ülését a választást követő 15 napon belül kell összehívni. Az alakuló ülést a Helyi Választási Bizottság Elnöke hívja össze és a korelnök vezeti.

**2./** Az eskü szövege

„Én ........................... (név) mint a nemzetiségek jogairól szóló törvény szerinti .......................... (nemzetiség megjelölése) nemzetiségi közösség tagja, esküszöm, (fogadom), hogy képviselői tisztségem ellátása során nemzetiségi közösségemhez hű leszek, az Alaptörvényt és a jogszabályokat megtartom, a tudomásomra jutott titkot megőrzöm, munkámat választóim akaratához híven, lelkiismeretesen végzem, minden igyekezetemmel a ............................. nemzetiség (nemzetiség megjelölése) érdekeit képviselem, ennek során anyanyelvünk, hagyományaink, kultúránk megőrzésén és fejlesztésén fogok fáradozni.

(Az esküt tevő meggyőződése szerint)

Isten engem úgy segéljen!”

**3./**  Az alakuló ülésen a nemzetiségi önkormányzat a testületének tagjai közül megválasztja az önkormányzat elnökét, elnökhelyettesét, megalkotja szervezeti és működési szabályzatát. Az elnök személyére a testület bármely tagja javaslatot tehet. Az elnökhelyettes személyére az elnök tesz javaslatot.

**Rendes ülés**

**1./** A testület szükség szerint, de évente legalább 4 ülést tart.

Az ülések helyszíne: Derecskei Polgármesteri Hivatal Díszterme.

**2./** A testület ülését össze kell hívni:

- a képviselők több mint egynegyede (települési szint esetében legalább két képviselő) kezdeményezésére

- a megyei kormányhivatal kezdeményezésére, amennyiben az indítvány tartalmazza a testületi ülés összehívásának indokát, napirendjét, pontos időpontját és helyszínét.

**3./** A testületi ülést a nemzetiségi önkormányzat elnöke írásbeli meghívóval hívja össze.

**4./** A testületi ülés meghívóját a napirendi pontok írásos anyagaival együtt úgy kell kézbesíteni, hogy azt a testület tagjai és a meghívottak legalább 3 nappal az ülés előtt megkapják.

**5./** A meghívónak tartalmazni kell az ülés helyének, kezdő időpontjának, napirendi pontoknak a megjelölését, és az előterjesztők nevét is.

**6./** A testület ülésére a tagokon kívül tanácskozási joggal azokat kell meghívni, akiknek jelenlétét jogszabály kötelezővé teszi, vagy akiknek a meghívását az elnök az egyes napirendi pontok megtárgyalásához indokoltnak tartja. Állandó meghívottak: jegyző vagy megbízottja.

**7./** Szóbeli előterjesztést kivételesen, a képviselő-testület egyszerű szótöbbséggel hozott döntése alapján lehet felvenni a napirendi pontok közé. Szóbeli előterjesztésnek kell tekinteni a testületi ülés napján kiosztott írásos előterjesztést is. A határozati javaslatot akkor is írásban kell benyújtani, ha az előterjesztésre szóban kerül sor.

**8./** A testület ülését az elnök hívja össze és vezeti. A testület döntéseit határozati formában hozza.

Az elnök akadályoztatása esetén az elnökhelyettes hívja össze az ülést.

**Rendkívüli ülés**

**1./** A testület rendkívüli ülést tarthat szükség szerint halasztást nem tűrő, rendkívüli esemény vagy ok bekövetkezésére hivatkozással.

**2./** Rendkívüli ülésre az elnök a képviselő-testület tagjait telefonon hívja meg, s egyben tájékoztatja az ülés napirendjéről és az összehívás indokairól.

**Közmeghallgatás**

**1./** A képviselő-testület évente legalább egyszer, előre meghirdetett időpontban közmeghallgatást tart, amelyen a választópolgárok közérdekű bejelentést tehetnek, kérdést, véleményt, javaslatot mondhatnak a nemzetiségi önkormányzat munkájáról a közügyek intézéséről.

**2./** A közmeghallgatás összehívására kizárólag írásbeli meghívóval kerülhet sor, amelyet úgy kell kézbesíteni, hogy azt a testület tagjai és a meghívottak 10 nappal az ülés előtt megkapják.

A közmeghallgatás időpontjáról, helyéről, napirendjéről az érintetteket – a meghívónak a Derecskei Polgármesteri Hivatal hirdetőtábláján történő kifüggesztésével, valamint a [www.derecske.hu](http://www.derecske.hu/) honlapon történő közzétételével – értesíteni kell.

**3./** A közmeghallgatásra meg kell hívni a polgármestert, a jegyzőt, az aljegyzőt, a nemzetségi önkormányzat képviselő-testületének tagjait, a Derecskei Polgármesteri Hivatal osztályvezetőit.

**A testületi ülés rendje**

**1./** Az ülést az elnök hívja össze és vezeti.

**2./** A testület ülése nyilvános.

**3./** A testület zárt ülést tart a következő ügyekben: összeférhetetlenségi, méltatlansági, kitüntetési ügy tárgyalásakor, vagyonnyilatkozati eljárás és fegyelmi büntetés kiszabása során.

A testület zárt ülést tarthat a következő ügyekben: választás, kinevezés, felmentés, vezetői megbízás adása, illetőleg visszavonása, fegyelmi eljárás megindítása és állásfoglalást igénylő személyi ügy tárgyalásakor, ha az érintett a nyilvános tárgyalásba nem egyezik bele.

A testület zárt ülést rendelhet el, ha a nyilvános tárgyalás üzleti érdeket sértene, illetve ha külön törvény az ügyet érintően a nyilvánosságot kizárja.

A zárt ülésen a települési nemzetiségi önkormányzat tagjai, a jegyző vagy megbízottja, továbbá meghívása esetén az érintett és a szakértő vesz részt. Az érintett meghívását törvény kötelezővé teheti.

**4./** A települési nemzetiségi önkormányzat testülete akkor határozatképes, ha az ülésen a települési nemzetiségi önkormányzati képviselők több, mint a fele jelen van. A határozatképesség megállapítása során a jelenlévő érintettet, a döntéshozatalból kizárt képviselőt, továbbá a be nem töltött képviselői helyet a jelenlévők létszámába be kell számítani. A javaslat elfogadásához egyszerű többséget igénylő döntés esetén a döntéshozatalnál jelenlévő, minősített többséget igénylő döntés esetén a megválasztott képviselők több mint a felének igen szavazata szükséges.

**5./** A nemzetiségi önkormányzat testületének döntéshozatalából kizárható az, akit vagy akinek hozzátartozóját az ügy személyesen érinti. A képviselő köteles bejelenteni a személyes érintettséget. A kizárásról az érintett képviselő kezdeményezésére vagy bármely más települési nemzetiségi önkormányzati képviselő javaslatára a testület dönt. A kizárt képviselő a határozatképesség szempontjából jelenlévőnek minősül.

**6./** A nemzetiségi önkormányzat testületi ülésére a területileg illetékes hatáskörrel rendelkező, jegyzőt, vagy annak megbízottját (a továbbiakban együtt: jegyző) meg kell hívni. A jegyző köteles jelezni a nemzetiségi önkormányzat testületének, illetőleg az elnöknek, ha döntéseiknél jogszabálysértést észlel.

**7./** A testületi ülés határozatképességét az ülés kezdetekor meg kell állapítani, és az ülés teljes időtartama alatt biztosítani kell.

**8./**A testületi ülésen 1 fő jegyzőkönyv-hitelesítőt kell kijelölni a képviselők közül egyszerű szótöbbséggel, aki az ülésről készült jegyzőkönyvet az elnökkel együtt írja alá.

**Döntéshozatal szabályai**

**1./** A testület döntéseit nyílt szavazással hozza. Az elnök név szerinti szavazást rendel el a jelenlévő képviselők több mint a felének kezdeményezésére.

Zárt ülésen tárgyalt ügyekben titkos szavazás is tartható, a jelen lévő képviselők több mint a felének kezdeményezésére.

**2./** A nemzetiségi önkormányzat képviselő-testülete minősített többséggel (2 fő egybehangzó szavazata) dönt

*a)* szervezete és működése részletes szabályairól,

*b)* a nemzetiségi önkormányzat elnevezéséről, jelképeiről, az általa képviselt nemzetiség ünnepeiről,

*c)* vagyonleltáráról, törzsvagyona köréről és a tulajdonát képező, vagy az állam, helyi önkormányzat, vagy más nemzetiségi önkormányzat által használatába adott vagyon (vagyon elemek) használatának szabályairól,

*d)* gazdálkodó és más szervezet alapításáról, megszüntetéséről, átalakításáról, vagy az ezekben való részvételről,

*e)* önkormányzati társulás létrehozásáról vagy társuláshoz való csatlakozásról,

*f)* feladat-és hatáskör átvételéről,

*g)* arról, amit törvény vagy a szervezeti és működési szabályzat ilyenként határoz meg.

**A testületi ülés jegyzőkönyve**

**1./** A testület üléséről jegyzőkönyvet kell készíteni. A jegyzőkönyvet kizárólag magyar nyelven kell készíteni.

A jegyzőkönyv tartalmazza

*a)* a testületi ülés helyét és

*b)* időpontját;

*c)* a megjelent nemzetiségi önkormányzati képviselők nevét, az ülésről történő távozásuk időpontját;

*d)* a meghívottak nevét, megjelenésük tényét;

*e)* a javasolt, elfogadott és tárgyalt napirendi pontokat;

*f)* az előterjesztéseket;

*g)* az egyes napirendi pontokhoz hozzászólók nevét, részvételük jogcímét, a hozzászólásuk, illetve az ülésen elhangzottak lényegét;

*h)* a szavazásra feltett döntési javaslat pontos tartalmát;

*i)* a döntéshozatalban résztvevők számát;

*j)* a döntésből kizárt önkormányzati képviselő nevét és a kizárás indokát;

*k)* a jegyző vagy megbízottja jogszabálysértésre vonatkozó jelzését;

*l)* a szavazás számszerű eredményét;

*m)* a hozott döntéseket és

*n)* a szervezeti és működési szabályzatban meghatározottakat.

**2./** A jegyzőkönyvet az ülést levezető elnök és a testület által a képviselők közül kijelölt jegyzőkönyv-hitelesítő írja alá. A települési nemzetiségi önkormányzat elnöke a jegyzőkönyvet az ülést követő tizenöt napon belül megküldi a Hajdú-Bihar Megyei Kormányhivatalnak, a helyi önkormányzat jegyzőjének, valamint a nyílt ülésről készület jegyzőkönyvet a Derecske Városi Művelődési Központ és Könyvtár részére.

**3./** A települési nemzetiségi önkormányzat testületi ülésére készült előterjesztések és jegyzőkönyvek – a zárt ülésre készült előterjesztések és jegyzőkönyvek kivételével – nyilvánosak, azok megtekinthetők a Derecskei Polgármesteri Hivatal Jogi és Igazgatási Osztályán vagy a Derecske Városi Művelődési Központ és Könyvtárban.

**4./** A zárt ülésről külön jegyzőkönyv készül. A zárt ülésen hozott képviselő-testületi határozat nyilvános.

A külön törvény szerinti közérdekű adat és a közérdekből nyilvános adat megismerésének lehetőségét zárt ülés tartása esetén is biztosítani kell. E jegyzőkönyv készítésére egyebekben a nyilvános ülés jegyzőkönyvére vonatkozó szabályok az irányadóak.

**A testület döntése**

**1./** A testület döntéseit határozat formájában hozza.

**2./** A határozatokat naptári évenként 1-gyel kezdődően, folyamatos sorszámmal az évszám és a testületi ülés időpontjának, majd a nemzetiségi önkormányzat rövidített nevének feltüntetésével kell jelölni.

**3./** Az Önkormányzat határozatait helyben szokásos módon a [www.derecske.hu](http://www.derecske.hu/) honlapon kell kihirdetni. A kihirdetésről a Jegyző gondoskodik.

**IV. fejezet**

**A nemzetiségi képviselők jogai, kötelezettségei**

**1./** A Derecskei Roma Nemzetiségi Önkormányzat Képviselő-testületének tagjai nemzetiségi ügyekben a roma nemzetiség érdekeit képviselik. A nemzetiségi önkormányzat tagjainak jogai, kötelességei azonosak.

**2./** A képviselő jogai és kötelezettségei a megválasztásával keletkeznek és megbízatásának megszűnésével szűnnek meg. A nemzetiségi önkormányzati képviselő az eskü vagy fogadalom letételét megelőzően is gyakorolja képviselői jogait.

**3./** A képviselő megbízatása a következő esetekben megszűnik:

*a)* a megválasztását követő általános nemzetiségi önkormányzati választás napján, jelöltek hiányában elmaradt választás esetén az időközi választás napján,

*b)* választójogának elvesztésével,

*c)* összeférhetetlenségének kimondásával,

*d)* méltatlanság megállapításával,

*e)* lemondással,

*f)* a képviselő-testület, közgyűlés feloszlatásával,

*g)* a képviselő-testület feloszlásával,

*h)* ha a nemzetiségi önkormányzati képviselő annak az ülésnek az időpontjától számítva, amelyről első ízben távol maradt, egy éven át nem vesz részt a képviselő-testület, közgyűlés ülésén,

*i)* a képviselő halálával.

**4./** A képviselő lemondása nem vonható vissza.

**A képviselők jogai**

A képviselő

a) részt vehet a testület döntésének előkészítésében, végrehajtásuk szervezésében és ellenőrzésében,

b) megbízás alapján képviselheti a testületet,

c) kérésére írásbeli hozzászólását a jegyzőkönyvhöz kell mellékelni, kérésére véleményét szó szerint rögzíteni kell a jegyzőkönyvben,

d) a testület ülésén az elnöktől, elnökhelyettestől, a jegyzőtől a nemzetiségi önkormányzatot érintő ügyekben felvilágosítást kérhet, amelyre az ülésen szóban, vagy legkésőbb 15 napon belül írásban érdemi választ kell adni.

**A képviselők kötelezettségei**

A képviselő köteles:

- részt venni a testület munkájában,

- felkérés alapján segíteni a testületi ülések előkészítését,

- bejelenteni az elnöknek, ha a testület ülésén való részvételben, vagy egyéb megbízatásának

teljesítésében akadályoztatva van,

- megbízatásának ideje alatt legalább egy alkalommal köteles részt venni a Hajdú-Bihar Megyei Kormányhivatal által szervezett ingyenes képzésen.

**V. fejezet**

**Az elnök, elnökhelyettes**

1.) A testület társadalmi megbízatású elnököt választ az alakuló ülésén.

2.) Az elnök tanácskozási joggal vesz részt a Derecske Város Önkormányzat Képviselő-testületének nyílt ülésén. A roma nemzetiségi önkormányzat elnöke kizárólag az általa képviselt nemzetiséget érintő ügy napirendi tárgyalásakor vehet részt Derecske Város Önkormányzat Képviselő-testületének zárt ülésén.

3.) Az elnöknek a testület működésével összefüggő feladatai különösen:

a) segíti a képviselők munkáját,

b) összehívja és vezeti a testület üléseit,

c) képviseli az önkormányzatot,

d) a testületi ülésről készült jegyzőkönyvet a jegyzőkönyv-hitelesítővel együtt aláírja,

e) kapcsolatot tart a települési önkormányzat polgármesterével, jegyzőjével,

f) gondoskodik a testületi ülés jegyzőkönyvének az elkészítéséről és a Hajdú-Bihar Megyei Kormányhivatalnak történő megküldéséről

g) szervezi az önkormányzat munkáját, gondoskodik az ehhez szükséges tárgyi, személyi feltételekről, gondoskodik a települési önkormányzattal való jó együttműködésről, a polgármesteri hivatal közreműködésének igényléséről, az államigazgatási szervekkel és a civil szerveződésekkel való kapcsolattartásról,

h) dönt a rá átruházott hatáskörbe tartozó kérdésekben.

4.) A testület az elnök helyettesítésére, munkájának segítésére társadalmi megbízatású elnökhelyettest választ. Az elnökhelyettes az elnök akadályoztatása esetén ellátja az elnök feladatait, illetve rendelkezik annak jogosítványaival.

5.) A képviselők vagyonnyilatkozatait az elnök és az elnökhelyettes tartja nyilván és ellenőrzi.

**VI. fejezet**

**Az önkormányzat költségvetése, vagyona**

**1./** A nemzetiségi önkormányzati bevételek forrása különösen:

*a)* az állam költségvetési támogatása,

*b)* egyéb támogatások,

*c)* a saját bevételek, vállalkozási bevételek,

*d)* a vagyonának a hozadéka,

*e)* az anyaországi és egyéb adományok,

*f)* az átvett pénzeszközök.

**2./** A nemzetiségi önkormányzat testületi határozatban meghatározott nemzetiségi közügy ellátása esetén jogosult állami támogatásra. Ha a nemzetiségi önkormányzat a költségvetési évre vonatkozóan nem rendelkezik elfogadott költségvetéssel, nem fogadja el a költségvetési évet megelőző évre vonatkozó zárszámadását vagy államháztartási beszámolási kötelezettségének nem tesz eleget, a részére járó egyes támogatások folyósítása az államháztartásról szóló törvényben meghatározottak szerint felfüggesztésre kerül.

**3./** A nemzetiségi önkormányzat testülete át nem ruházható hatáskörében, minősített többségű szavazati aránnyal határozatban fogadja el tárgyévi költségvetését.

**4./** A nemzetiségi önkormányzat vagyon a nemzetiségi közügyek ellátását szolgálja. Gazdálkodásának biztonságáért a nemzetiségi önkormányzat képviselő-testülete, annak szabályszerűségéért az elnök felelős.

**5./** A nemzetiségi önkormányzat a települési önkormányzat által a használatra átadott vagyontárgyakat köteles rendeltetésszerűen használni, az állagmegóvásra fokozott figyelmet fordítani. Az ideiglenes kezelésbe adott adott vagyontárgyakat a jó gazda gondosságával köteles használni, a vagyont nem idegenítheti el, azt nem terhelheti meg, s az ideiglenes kezelői jogot nem engedheti át.

**6./** A nemzetiségi önkormányzat olyan vállalkozásban, vehet részt, amelyben a felelőssége nem haladja meg vagyoni hozzájárulás mértékét és vállalkozása a kötelező feladatainak ellátását nem veszélyeztetheti.

**7./** A nemzetiségi önkormányzat gazdálkodási feladatait a Derecskei Polgármesteri Hivatal látja el a Derecske Város Önkormányzat és a Derecskei Roma Nemzetiségi Önkormányzat által kötött megállapodás alapján.

**VII. fejezet**

**ZÁRÓ RENDELKEZÉSEK**

**1./** E Szabályzat 2019. november 15. napján lép hatályba, ezzel egyidejűleg a 13/2012. (V. 29.) RNÖ számú határozattal elfogadott Szervezeti és Működési Szabályzat hatályát veszti.

Kihirdetéséről a jegyző gondoskodik.

**2./** A Szabályzat 1 példányát meg kell küldeni Derecske Városi Művelődési Központ és Könyvtárrészére.

**3./** A Szabályzat mellékletét képezik:

1. sz. melléklet: A Derecskei Roma Nemzetiségi Önkormányzat Képviselő-testületének tagjai

2. sz. melléklet: Bélyegző lenyomat

3. sz. melléklet: A települési nemzetiségi önkormányzati alaptevékenységi besorolása, alaptevékenység kormányzati funkció szerinti besorolása 2014. június 01. napjától

4. sz. melléklet: Derecske Város Önkormányzat és a Derecskei Roma Nemzetiségi Önkormányzat Együttműködési megállapodása

**Derecske, 2019. november 5.**

**Milák Lajos s.k.**

**RNÖ elnöke**

1. sz. melléklet

**DERECSKEI**

**ROMA NEMZETISÉGI ÖNKORMÁNYZAT KÉPVISELŐ-TESTÜLETE**

**Elnök:**

**Milák Lajos** Derecske, Bem utca 14.

**Elnökhelyettes**

**Jónás József** Derecske, Vasvári Pál u. 61.

**Tag**

**Horváth Irén** Derecske, Vasvári Pál u. 61.

2. sz. melléklet

Bélyegző lenyomata:

**3. sz. melléklet**

**A Derecskei Roma Nemzetiségi Önkormányzat alaptevékenységi besorolása, alaptevékenység kormányzati funkció szerinti besorolása**

**Alaptevékenységi besorolás:**

Államháztartási szakágazat: 841106 Helyi nemzetiségi önkormányzatok

igazgatási tevékenysége

**Alaptevékenység kormányzati funkció szerinti besorolása:**

**kor.funk. megnevezés\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

011140 Országos és helyi nemzetiségi önkormányzatok igazgatási tevékenysége

082092 Közművelődés – hagyományos közösségi kulturális értékek gondozása

084020 Nemzetiségi közfeladatok ellátása és támogatása

*4. sz. melléklet*

**DERECSKE VÁROS ÖNKORMÁNYZATA**

**ÉS A**

**DERECSKEI ROMA NEMZETISÉGI ÖNKORMÁNYZAT**

**EGYÜTTMŰKÖDÉSI MEGÁLLAPODÁSA**

amely létrejött **Derecske Város Önkormányzata** (4130 Derecske, Köztársaság út 87., képviselő: Bordán Szabolcs polgármester), valamint a **Derecskei Roma Nemzetiségi Önkormányzat** (4130 Derecske, Köztársaság út 87., képviselő: Milák Lajos elnök) között a mai napon az alábbiak szerint:

A megállapodást az együttműködő felek a nemzetiségek jogairól szóló 2011. évi CLXXIX. törvény (továbbiakban: Njtv.), valamint az államháztartásról szóló 2011. évi CXCV. törvény, az államháztartásról szóló törvény végrehajtásáról szóló 368/2011. (XII. 31.) Kormányrendelet és a Magyarország helyi önkormányzatairól szóló 2011. évi CLXXXIX. törvény rendelkezései alapján kötik.

A megállapodás célja, hogy a Felek meghatározzák a Derecskei Roma Nemzetiségi Önkormányzat tevékenységéhez szükséges működési, személyi és tárgyi feltételek biztosításának módját és a működéssel kapcsolatos végrehajtási, gazdálkodási feladatok végrehajtásának rendjét.

**I.**

**A SZEMÉLYI-TÁRGYI FELTÉTELEK BIZTOSÍTÁSA**

A felek megállapodnak abban, hogy Derecske Város Önkormányzata (a továbbiakban: helyi önkormányzat) az alábbiak szerint biztosítja a Derecskei Roma Nemzetiségi Önkormányzat (a továbbiakban: RNÖ) testületi működésének feltételeit:

1.) Az RNÖ kötelezően megtartandó üléseinek jegyzőkönyvét a Derecskei Polgármesteri Hivatal Jogi és Igazgatási Osztálya segítségével gépírásba foglalja. Az ezzel kapcsolatos ülés-előkészítési, postai, kézbesítési, gépelési, sokszorosítási feladatokat ellátja, valamint az ezzel járó költségeket viseli.

2.) A felek megállapodnak abban, hogy a helyi önkormányzat a testület működéséhez igazodóan, havonta igény szerint, de legalább 32 órában a Derecskei Polgármesteri Hivatal (4130 Derecske, Köztársaság út 87. sz.) Dísztermét térítésmentesen biztosítja, a helyiség infrastruktúrájához kapcsolódó rezsiköltségeket és fenntartási költségeket viseli.

3.) A helyi önkormányzat megbízásából és képviseletében a jegyző vagy az általa megbízott személy részt vesz a nemzetiségi önkormányzat testületi ülésein és jelzi, amennyiben törvénysértést észlel.

4.) A helyi önkormányzat a Derecskei Polgármesteri Hivatal Településfejlesztési és Beruházási Osztályán keresztül segíti a helyi nemzetiségi önkormányzat pályázati lehetőségeinek a feltárását és azok elkészítését.

5.) Az RNÖ gazdálkodásával kapcsolatos feladatokat a Derecskei Polgármesteri Hivatal Pénzügyi és Adóügyi Osztályának illetékes köztisztviselői végzik.

6.) Az RNÖ vállalja, hogy a település egészségügyi és környezetvédelmi programjainak lebonyolításában – a roma lakosság széles körének bevonása mellett – aktívan részt vesz.

**II.**

**A NEMZETISÉGI ÖNKORMÁNYZATI KÖLTSÉGVETÉS ELKÉSZÍTÉSÉNEK**

**ÉS ELFOGADÁSÁNAK RENDJE**

1.) Az RNÖ költségvetési határozat-tervezetének előkészítése

1.1.) A költségvetési törvény kihirdetését követően – a költségvetésre vonatkozó részletes információk megismerése után – az elfogadott alapján, a nemzetiségi önkormányzat elnöke, a jegyző és a Derecskei Polgármesteri Hivatal illetékes köztisztviselője egyeztetést folytat.

1.2.) Az RNÖ költségvetési határozat-tervezetét a jegyző készíti elő. A költségvetési határozatnak tartalmaznia kell a működési és felhalmozási célú bevételeket és kiadásokat, egymástól elkülönítetten, a külön jogszabályban (Áht.) meghatározott rend szerint.

2.) A költségvetés jóváhagyása

2.1.) A jegyző által elkészített költségvetési határozat-tervezetet az elnök február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a helyi nemzetiségi önkormányzat képviselő-testületének.

2.2.) A helyi önkormányzat a helyi nemzetiségi önkormányzat költségvetésére vonatkozóan döntési jogosultsággal nem rendelkezik.

2.3.) A helyi önkormányzat az RNÖ költségvetési határozatának törvényességéért, bevételi és kiadási előirányzatainak megállapításáért és teljesítéséért, illetve egymás kötelezettségvállalásaiért felelősséggel nem tartozik.

3.) A költségvetési előirányzat módosításának rendje

3.1.) Ha a helyi nemzetiségi önkormányzat az eredeti előirányzatán felül többletbevételt ér el, bevételkiesése van, illetve kiadási előirányzatain belül átcsoportosítást hajt végre, az RNÖ éves költségvetését határozattal módosítja.

3.2.) Az RNÖ költségvetési előirányzatai kizárólag az RNÖ határozata alapján módosíthatóak.

4.) Konszolidált beszámoló

4.1.) Az RNÖ-ről a Kincstár összevont (konszolidált) beszámolót készít.

4.2.) Az összevont (konszolidált) beszámoló a konszolidált mérlegből, konszolidált költségvetési jelentésből és konszolidált eredménykimutatásból áll.

4.3.) Az RNÖ összevont (konszolidált) beszámolóját a Kincstár a költségvetési évet követő év április 15-éig megküldi az RNÖ részére.

**III. A NEMZETISÉGI ÖNKORMÁNYZAT KÖLTSÉGVETÉSI**

**GAZDÁLKODÁSÁNAK RENDJE**

1.) A költségvetés végrehajtása

A Derecskei Roma Nemzetiségi Önkormányzat gazdálkodásának végrehajtó szerve – megállapodás alapján – a Derecske Város Önkormányzat költségvetési szerveként működő Derecskei Polgármesteri Hivatal.

*a) Kötelezettségvállalás rendje*

Az RNÖ nevében az RNÖ feladatainak ellátása (végrehajtása) során fizetési vagy más teljesítési kötelezettséget vállalni kizárólag az elnök vagy az általa felhatalmazott RNÖ elnökhelyettese jogosult.

*b) Az ellenjegyzés rendje*

Az ellenjegyzés az előirányzat és a fedezet meglétének, valamint a jogszerűségének ellenőrzésére irányul.

Kötelezettséget vállalni csak pénzügyi ellenjegyzés után, a pénzügyi teljesítés esedékességét megelőzően, írásban lehet. A pénzügyi ellenjegyzőnek meg kell győződnie arról, hogy a szabad előirányzat rendelkezésre áll, a pénzügyi fedezet biztosított, és a kötelezettségvállalás nem sérti a gazdálkodásra vonatkozó szabályokat. Az RNÖ nevében vállalt kötelezettség pénzügyi ellenjegyzésére a Pénzügyi és Adóügyi Osztályvezető vagy az arra felhatalmazott személy jogosult. A pénzügyi ellenjegyzést a kötelezettségvállalás dokumentumán a pénzügyi ellenjegyzés dátumának és a pénzügyi ellenjegyzés tényére történő utalás megjelölésével, az arra jogosult személy aláírásával kell igazolni.

A kötelezettségvállalás jogi ellenjegyzésére a jegyző vagy az általa felhatalmazott személy jogosult.

c) *Utalványozás*

Az RNÖ-nél a kiadás teljesítésének, a bevétel beszedésének vagy elszámolásának elrendelésére (a továbbiakban: utalványozásra) kizárólag az elnök vagy az általa felhatalmazott RNÖ elnökhelyettese jogosult. Utalványozni csak az érvényesítés után lehet. Pénzügyi teljesítésre az utalványozás után és az utalványozás ellenjegyzése mellet kerülhet sor.

d) *Érvényesítés*

Az érvényesítést a Derecskei Polgármesteri Hivatal ezzel megbízott pénzügyi-számviteli szakképesítésű dolgozója végzi.

e) *Szakmai teljesítés igazolása*

A szakmai teljesítés igazolására csak a RNÖ elnöke vagy az általa felhatalmazott nemzetiségi önkormányzat elnökhelyettese jogosult.

Az a)-e) pontban szabályozott kérdések részleteit a Derecskei Polgármesteri Hivatal Gazdálkodási Szabályzata tartalmazza.

2.) A nemzetiségi önkormányzat számlái

Az RNÖ a gazdálkodásával és pénzellátásával kapcsolatos minden pénzforgalmát különálló fizetési számláján köteles bonyolítani.

Az RNÖ önálló fizetési számla nyitásával, a törzskönyvi nyilvántartásba vételével és az adószám igénylésével összefüggő feladatokat a Derecskei Polgármesteri Hivatal Pénzügyi és Adóügyi Osztálya látja el.

3.) Pénzellátás

3.1.) Amennyiben központi költségvetési támogatás a helyi önkormányzat pénzforgalmi számlájára érkezne, az összeget a helyi önkormányzat számlájára történő megérkezést követő 3 napon belül kell átutalni az RNÖ számlájára.

3.2.) Készpénz a házipénztáron keresztül akkor fizethető ki, ha az RNÖ elnöke – vagy az általa felhatalmazott elnökhelyettes – a kifizetés teljesítéséhez szükséges dokumentumokat (szerződés, számla, stb.) bemutatja és szándékát a pénzfelvételt megelőző 3 napon belül jelzi.

3.3.) Az RNÖ tartozásaiért Derecske Város Önkormányzata felelősséget nem vállal.

4.) Összeférhetetlenség

4.1.) A kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet. Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult és a teljesítést igazoló személlyel.

4.2.) Kötelezettségvállalási, pénzügyi ellenjegyzési, érvényesítési, utalványozási és teljesítés igazolására irányuló feladatot nem végezheti az a személy, aki ezt a tevékenységét a Polgári Törvénykönyv (a továbbiakban: Ptk.) szerinti közeli hozzátartozója, vagy maga javára látná el.

4.3.) A Derecskei Polgármesteri Hivatal a kötelezettségvállalásra, pénzügyi ellenjegyzésre, teljesítés igazolására, érvényesítésre, utalványozásra jogosult személyekről és aláírás-mintájukról a belső szabályzatában foglaltak szerint naprakész nyilvántartást vezet.

**IV. VAGYONI ÉS SZÁMVITELI NYILVÁNTARTÁS,**

**ADATSZOLGÁLTATÁS RENDJE**

1.) A Derecskei Polgármesteri Hivatal az RNÖ vagyoni, számviteli nyilvántartásait a nemzetiségi önkormányzaton belül a jogszabályi előírásoknak megfelelően vezeti.

2.) Amennyiben a számviteli nyilvántartás alapjául szolgáló dokumentumok nem a gazdálkodási feladatokat ellátó Derecskei Polgármesteri Hivatalhoz érkeznek, úgy a számviteli nyilvántartás alapjául szolgáló dokumentumokat (bizonylatokat, szerződéseket, bankszámlakivonatokat, számlákat, stb.) az RNÖ elnöke – vagy e feladattal írásban megbízott tagja – köteles minden tárgyhónapot követő hó 05. napjáig a Derecskei Polgármesteri Hivatal Pénzügyi és Adóügyi Osztályához leadni.

3.) A vonatkozó rendeletekben meghatározott adatszolgáltatás során a szolgáltatott adatok valódiságáért, a számviteli szabályokkal és a statisztikai rendszerrel való tartalmi egyezőségéért az RNÖ tekintetében az RNÖ képviselő-testületének elnöke felelős.

4.) Az RNÖ tulajdonában, illetve használatában álló vagyontárgyakról nyilvántartást a Derecskei Polgármesteri Hivatal Pénzügyi és Adóügyi Osztálya vezet. A leltározáshoz, selejtezéshez, illetve a vagyontárgyakban bekövetkező változásokról információt az RNÖ elnöke szolgáltat a Derecskei Polgármesteri Hivatal Pénzügyi és Adóügyi Osztályának vezetője számára.

**V. Belső ellenőrzésre vonatkozó rendelkezések**

1.) A Derecskei Polgármesteri Hivatal az RNÖ vonatkozásában köteles a belső kontrollrendszer keretében kialakítani, működtetni és fejleszteni a kontrollkörnyezetet, a kockázatkezelési rendszert, a kontrolltevékenységet, az információ és kommunikációs rendszert, továbbá a nyomon követési rendszert.

2.) Az RNÖ belső ellenőrzését az önkormányzati társulás keretében megbízott belső ellenőr végzi. Belső ellenőrzésre a kockázatelemzéssel alátámasztott éves belső ellenőrzési tervben meghatározottak szerint kerül sor.

**VI. ZÁRÓ RENDELKEZÉSEK**

1.) A Felek kijelentik, hogy a megállapodásban rögzített eljárási rend szerint járnak el, az együttműködés szabályait kölcsönösen betartják.

2.) A Felek jelen együttműködési megállapodást határozott időre, az RNÖ megbízatásának időtartamára kötik, évente január 31. napjáig, általános vagy időközi választás esetén az alakuló ülést követő 30 napon belül felülvizsgálják, és szükség szerint módosítják.

3.) A jelen megállapodásban nem szabályozott egyéb kérdésekben a nemzetiségek jogairól szóló 2011. évi CLXXIX. törvény, az államháztartásról szóló 2011. évi CXCV. törvény, az államháztartásról szóló törvény végrehajtásáról szóló 368/2011. (XII. 31.) Kormányrendelet, valamint a Polgári Törvénykönyv szabályai az irányadóak.

4.) Jelen megállapodás a felek általi aláírása napján lép hatályba. Ezzel egyidejűleg hatályát veszti a 2016. február 25. napján megkötött együttműködési megállapodás.

Derecske, 2019. november 15.

**Bordán Szabolcs Milák Lajos**

**Derecske Város Polgármestere Derecskei RNÖ elnök**

Záradék:

Az együttműködési megállapodást Derecske Város Önkormányzat Képviselő-testülete az Önkormányzat Szervezeti és Működési Szabályzatáról szóló 11/2013. (III. 29.) önkormányzati rendelet módosításáról szóló 20/2019. (XI. 14.) önkormányzati rendeletével, a Derecskei Roma Nemzetiségi Önkormányzat Képviselő-testülete a 23/2019. (XI. 5.) számú határozatával jóváhagyta.